ጃዋር- ሰላማዊ ቃልሲ ብዝተፈላለየ መልክዑ ክትጥቀመሉ ትኽእል ኢኻ። እቲ ሓደ ምልካዊ ስርዓት ንምውጋድ ክትጥቀመሉ ትኽእል። ካብ ኩናት ዝበለፀ ውፅኢት ኣለዎ። ብዛዕባ እዚ ቅድሚ ዓሰረት ገለ ዓመታት ክካታዕ ከለኹ ሰባት ይስሕቑ ነይሮም። ነቲ ሕዚ ኣብ ኢትዮጵያ መፂኡ ዘሎ ለውጢ ዓብዪ መስዋእቲ ተኸፊሉ እዩ፤ ብኩናት እንተዝኸውን ግን መስዋእቱ ካብኢ ንላዕሊ እዩ ክኸውን ነይሩ። እቲ ዝመፅእ ለውጢ'ውን እንተኾነ ልዑል ዕንወት ከስዕብ ይኽእል ነይሩ እዩ። ናብ ዲሞክራሲያዊ ስርዓት ንምስጋር እውን ብዙሕ ዕድል ኣይምሃለወን ነይሩ። ስለዝኾነ ህዝብና ምስ ሰላማዊ ቃልሲ ክፋለጥን ኣብ በረኻ ዘለዉ ዓመፅቲ ካብ ምፅባይ ኣብ ዘለዎ ኾይኑ ክቃለስ ምግባርን ጠቓሚ እዩ። ካልኣይ ድማ ምልካዊ ስርዓት ምስኣወገድካ ዲሞክራሲያዊ ስርዓት ክትሃንፅ ይሕግዘካ። እቲ ሕዚ እትሪኦ ዘለኻ ንቐዳማይ ሚኒስትር ዝግበር ናይ ድጋፍ ሰልፊ ነቲ ቀዳማይ ሚኒስተር ጥራሕ ከይኮነስ ለውጢ ንምትብባዕን ናብ ዲሞክራሲ ዝግበር ስግግር ክቕልጥፍ፤ ነቲ ስግግር ዘዐንቅፉ ሓይልታት ድማ ተስፋ ክቖርፁ ንምግባር እዩ። ሕዚ ኣብ ኢትዮጵያ ክልተ ሓይሊ እዩ ዘሎ። እቲ ሓደ ናይ መንግስቲ ሓይሊ እቲ ካልእ ድማ ናይ ህዝቢ ሓይሊ። ናይ መንግስቲ ሓይሊ ሕዚ'ውን እንተኾነ ብኣብዝሓ ኣብ ኢድ እቶም ለውጢ ዘይደልዩ እዩ ዘሎ። ንሶም'ዮም ነቲ ቀዳማይ ሚኒስተር ሓሊኾም ከውድቕዎ ኢሎም ዝነበሩ። ግና ህዝብና ብሰላማዊ ቃልሲ ብኣግባቡ ስለዝተሃነፀ፤ ብቐሊሉ ከፍሽለሎም ክኢሉ። ናብ ዲሞክራሲ ምስ ሰገርና'ውን እዚ ስልቲ ሓጋዚ እዩ። ኣብ ፀረ ግዕዝይና ክትሰርሕሉ ትኽእል። ሓላፍነት መራኸብቲ ሓፋስ ኣብ ምጥንካር ክትጥምት ትኽእል። ኣብ መንጎ ህዝብታት ጎንፂ ከይፍጠር እትከላኸለሉ ብዙሕ ስልቲ ኣሎ። ነዞም ነገራት እዚኦም ክምህር እደሊ። ናብ ዓዲ ምስኣተኹ ሓደ ክገብሮ ዝደሊ ብመንፅር መራኸብቲ ሓፋሽ 'ቲንክ ታንክ' ከጣይሽ እደሊ። ምስዚ ተዛሚዱ ድማ ትካል መሰልጠኒ ኣመራርሓ፤ ነቲ ካብ ታሕቲ ዝመፅእ መንእሰይ ብቑዕ ንምግባር። ቢቢሲ፤ ብዙሕ ግዜ ንናፅነትን ለውጥን ክቃለሱ ዝፀንሑ ሰባት ነቲ ዕድል ምስረኸቡ ካብ ተቓዋምነት ናብ ኣመስጋናይነት ዝሰግርሉ ኣጋጣሚ ኣሎ። ንዓኻ እንፈልጠካ ነቲ ስርዓት ብምንቃፍ እዩ። ሕዚ ኣብ ስልጣን ምስዘለዉ ሰባት ዘለካ ፅቡቕ ርክብ ካብቲ እትፍለጠሉ ቃልሲ ክንደይ ዝኣክል ክልውጠካ እዩ?
